CHET EL FUQAROLARI VA FUQAROLIGI BOʻLMAGAN SHAXSLARNI doimiy yashash joyi va vaqtincha turgan joyi boʻyicha roʻyxatga olish TARTIBINI TAKOMILLASHTIRISH CHORA-TADBIRLARI TOʻGʻRISIDA
(resolution, 2022-12-23)

Oʻzbekiston Respublikasi Prezidentining 2018-yil 22-yanvardagi PF-5308-son Farmoni bilan tasdiqlangan 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol tadbirkorlik, innovatsion gʻoyalar va texnologiyalarni qoʻllab-quvvatlash yili”da amalga oshirishga oid Davlat dasturining 56-bandiga muvofiq, shuningdek, chet el fuqarolari va fuqaroligi boʻlmagan shaxslarni doimiy yashash joyi va vaqtincha turgan joyi boʻyicha roʻyxatga olish tartibini takomillashtirish maqsadida: 1. Qoraqalpogʻiston Respublikasi va viloyatlarda (Toshkent viloyatidan tashqari) boshqa davlatlardan kelgan va doimiy yashash joyi boʻyicha roʻyxatga olinish huquqiga ega boʻlgan shaxslar — chet el fuqarolari va fuqaroligi boʻlmagan shaxslar toifalari roʻyxati ilovaga muvofiq tasdiqlansin. 2. Belgilab qoʻyilsinki, boshqa davlatlardan kelgan chet el fuqarolari va fuqaroligi boʻlmagan shaxslarni Qoraqalpogʻiston Respublikasi va viloyatlarda (Toshkent viloyatidan tashqari) doimiy yashash joyi boʻyicha roʻyxatga olish mazkur qaror bilan tasdiqlangan Roʻyxat asosida amalga oshiriladi. 3. Davlat hokimiyati organlari, davlat va xoʻjalik boshqaruvi organlari, boshqa davlat tashkilotlari rahbarlari ushbu shaxslarni lavozimidan ozod qilinganligi, boshqa ishga oʻtganligi yoki pensiyaga chiqqanligi toʻgʻrisida oʻz vaqtida xabar bermaganlik uchun shaxsiy javobgarligi haqida ogohlantirilsin. 4. Belgilansinki, boshqa davlatlardan kelgan chet el fuqarolari va fuqaroligi boʻlmagan shaxslarni Qoraqalpogʻiston Respublikasi va viloyatlarda (Toshkent viloyatidan tashqari) doimiy yashash joyi boʻyicha roʻyxatga olish toʻgʻrisida iltimosnoma kiritish huquqiga: Vazirlar Mahkamasining 2016-yil 7-oktabrdagi 336-son qarori bilan tasdiqlangan Rahbarlari xodimlarni Toshkent shahri va Toshkent viloyatida doimiy yashash joyi boʻyicha roʻyxatga olish toʻgʻrisida iltimosnoma kiritishi mumkin boʻlgan davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari roʻyxatida koʻrsatilgan davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari rahbarlari; Qoraqalpogʻiston Respublikasi Vazirlar Kengashi raisi va viloyatlar (Toshkent viloyatidan tashqari) hokimlari ega. 5. Oʻzbekiston Respublikasi Ichki ishlar vazirligi bir oy muddatda Oʻzbekiston Respublikasi fuqarolari, chet el fuqarolari va fuqaroligi boʻlmagan shaxslarni doimiy va vaqtincha propiska qilish, shuningdek, turgan joyi boʻyicha hisobga olish tartibini nazarda tutuvchi Vazirlar Mahkamasi qarori loyihasini kiritsin. 6. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidenti maslahatchisining birinchi oʻrinbosari B.M. Mavlonov va Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Qonun hujjatlariga muvofiq olingan uy-joyga ega boʻlgan chet el davlatlarning fuqarolari va fuqaroligi boʻlmagan shaxslar — xususiy mulk qilib olingan uy-joyga. 2. Qarindoshlar — mazkur Roʻyxat kuchga kirgunga qadar oʻzlarining toʻgʻri shajara boʻyicha birinchi va ikkinchi darajadagi qarindoshlari doimiy yashash joyi boʻyicha roʻyxatga olingan uy-joy maydoniga. 3. Er (xotin) — xotini (eri) doimiy yashash joyi boʻyicha roʻyxatga olingan uy-joy maydoniga, basharti kamida besh yil birgalikda yashayotgan boʻlsa. 4. Vasiylik va homiylikdagi hamda oilaga tarbiyaga olingan (patronat) shaxslar — vasiy (homiy), tutingan ota-ona doimiy yashash joyi boʻyicha roʻyxatga olingan uy-joy maydoniga. 5. Ota-onalari boʻlmagan voyaga yetmagan tugʻishgan aka-ukalar va opa-singillar, shuningdek, mehnatga qobiliyatsiz boʻlgan hamda oʻz oilasi boʻlmagan voyaga yetgan tugʻishgan aka-uka va opa-singillar — oʻzlarining tugʻishgan aka-uka yoki opa-singillari doimiy roʻyxatga olingan uy-joy maydoniga. 6. Davlat hokimiyati organlariga, davlat va xoʻjalik boshqaruvi organlariga, respublika ahamiyatiga molik boshqa davlat tashkilotlariga ishga taklif etiladigan yuqori malakali mutaxassislar, tor ixtisoslikdagi mutaxassislar tegishli organ yoki tashkilot rahbarining iltimosnomasiga koʻra, shuningdek, ularning oila aʼzolari (eri, xotini, shuningdek, ularning oʻz oilasi boʻlmagan farzandlari) — mazkur shaxslar lavozimda turadigan davrga. 7. Oʻzbekiston Respublikasida hududida tugilgan yoki ilgari doimiy yashash joyi boʻyicha roʻyxatga olingan chet el fuqarolari va fuqaroligi boʻlmagan shaxslar — doimiy yashash uchun Qoraqalpogʻiston Respublikasi va viloyatlarga (Toshkent viloyatidan tashqari) qaytib kelganida. 8. Xorijda istiqomat qilayotgan vatandoshlar va ularning oila aʼzolari (eri, xotini va voyaga yetmagan farzandlari). 9. Oʻzbekiston Respublikasi hududida tovarlar ishlab chiqarish va xizmatlar koʻrsatish boʻyicha korxonalar tashkil qilish uchun kamida 3 million AQSH dollari miqdorida investitsiya kiritgan chet el fuqarosi yoki fuqaroligi boʻlmagan shaxs — xorijiy investitsiyalar ishtirokidagi korxona muassisi (ishtirokchisi), shuningdek, ularning oila aʼzolari (eri, xotini va voyaga yetmagan farzandlari). 10. “Faxriy fuqaro” maqomi berilgan chet el fuqarolari va fuqaroligi boʻlmagan shaxslar, shuningdek, ularning oila aʼzolari (eri, xotini va voyaga yetmagan farzandlari). 11. Oʻzbekiston Respublikasi Prezidentining 2019-yil 5-yanvardagi “Oʻzbekiston Respublikasida turizmni jadal rivojlantirishga oid qoʻshimcha chora-tadbirlar toʻgʻrisida”gi PF-5611-son Farmonining 5-bandi va mazkur Farmonga 6-ilovaga muvofiq koʻchmas mulk sotib olgan xorijiy mamlakatlar fuqarolari.